ระเบียบกระทรวงมหาดไทยระเบียบกระทรวงมหาดไทยว่าด้วยการลาของคณะผู้บริหารท้องถิ่นหรือผู้บริหารท้องถิ่นประธานสภารองประธานสภาและสมาชิกสภาท้องถิ่นพ.ศ.๒๕๔๒----------- โดยที่สมควรให้มีระเบียบว่าด้วยการลาของคณะผู้บริหารท้องถิ่นหรือผู้บริหารท้องถิ่น ประธานสภา รองประธานสภาและสมาชิกสภาท้องถิ่นให้เหมาะสมและสอดคล้องกับสถานการณ์ปัจจุบันเพื่อให้องค์กรปกครองส่วนท้องถิ่นถือปฏิบัติเป็นแนวทางเดียวกัน อาศัยอำนาจตามความในมาตรา๗๗ แห่งพระราบัญญัติเทศบาล พ.ศ. ๒๔๙๖มาตรา ๖ แห่งพระราชบัญญัติระเบียบบริหารราชการเมืองพัทยาพ.ศ. ๒๕๒๑ มาตรา ๕ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗และมาตรา ๖ แห่งพระราชบัญญัติองค์การบริหารส่วนจังหวัด พ.ศ. ๒๕๔๐รัฐมนตรีว่าการกระทรวงมหาดไทยจึงออกระเบียบไว้ ดังต่อไปนี้ ข้อ๑ ระเบียบนี้เรียกว่า"ระเบียบกระทรวงมหาดไทย ว่าด้วยการลาของคณะผู้บริหารท้องถิ่นหรือผู้บริหารท้องถิ่น ประธานสภารองประธานสภาและสมาชิกสภาท้องถิ่น พ.ศ. ๒๕๔๒" ข้อ๒ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ ให้ยกเลิกระเบียบกระทรวงมหาดไทยว่าด้วยการลาของนายกเทศมนตรีและเทศมนตรี พ.ศ. ๒๕๒๐ บรรดาระเบียบข้อบังคับ หรือคำสั่งใดซึ่งขัดหรือแย้งกับระเบียบนี้ให้ใช้ระเบียบนี้แทน ข้อ๔ ในระเบียบนี้ "องค์กรปกครองส่วนท้องถิ่น"หมายความว่า องค์การบริหารส่วนจังหวัด เทศบาล เมืองพัทยา และองค์การบริหารส่วนตำบล "คณะผู้บริหารท้องถิ่น"หมายความว่า คณะเทศมนตรีและคณะกรรมการบริหารองค์การบริหารส่วนตำบล "ผู้บริหารท้องถิ่น"หมายความว่า นายกองค์การบริหารส่วนจังหวัด ปลัดเมืองพัทยาและประธานคณะกรรมการบริหารองค์การบริหารส่วนตำบล "ประธานสภาหรือรองประธานสภาท้องถิ่น" หมายความว่า ประธานสภา หรือรองประธานสภาองค์การบริหารส่วนจังหวัด เทศบาลองค์การบริหารส่วนตำบลและนายกเมืองพัทยา "สมาชิกสภาท้องถิ่น"หมายความว่า สมาชิกสภาองค์การบริหารส่วนจังหวัด สมาชิกสภาเทศบาลสมาชิกสภาเมืองพัทยาและสมาชิกสภาองค์การบริหารส่วนตำบล ข้อ๕ให้ปลัดกระทรวงมหาดไทยรักษาการตามระเบียบนี้ ในกรณีจำเป็นปลัดกระทรวงมหาดไทยอาจยกเว้นการปฏิบัติตามระเบียบนี้หรือองค์กรปกครองส่วนท้องถิ่นอาจขอทำความตกลงกับปลัดกระทรวงมหาดไทยยกเว้นการปฏิบัติตามความในระเบียบนี้เป็นกรณี ๆ ได้ ปลัดกระทรวงมหาดไทยอาจมอบให้ผู้ว่าราชการจังหวัดอนุมัติให้องค์กรปกครองส่วนท้องถิ่นยกเว้นการปฏิบัติตามความในระเบียบนี้ เป็นกรณีๆ ได้ตามที่เห็นสมควร ส่วนที่ ๑ การลาป่วย ----------- ข้อ๖คณะผู้บริหารท้องถิ่นหรือผู้บริหารท้องถิ่นผู้ใดประสงค์จะลาป่วยเพื่อรักษาตัว ให้เสนอใบลาก่อนหรือในวันที่ลาเว้นแต่ในกรณีจำเป็นจะเสนอหรือจัดส่งใบลาในวันแรกที่มาปฏิบัติงานก็ได้ ในกรณีที่มีอาการป่วยจนไม่สามารถจะลงชื่อในใบลาได้จะให้ผู้อื่นลาแทนก็ได้ แต่เมื่อสามารถลงชื่อได้แล้วให้รีบเสนอหรือจัดส่งใบลาโดยเร็ว ข้อ๗ การอนุญาตให้ลาป่วย ในกรณีแห่งองค์การบริหารส่วนจังหวัดเทศบาลนคร เทศบาลเมืองและเมืองพัทยา ให้ผู้ว่าราชการจังหวัดเป็นผู้พิจารณาอนุญาต ในกรณีแห่งเทศบาลตำบลและองค์การบริหารส่วนตำบลให้นายอำเภอเป็นผู้พิจารณาอนุญาต ข้อ๘ การลาป่วยตั้งแต่สิบห้าวันขึ้นไปต้องมีใบรับรองแพทย์ซึ่งเป็นผู้ที่ได้ขึ้นทะเบียนและรับใบอนุญาตเป็นผู้ประกอบวิชาชีพเวชกรรมแนบไปกับใบลา ข้อ๙ ในการพิจารณาอนุญาตแม้การลาไม่ถึงกำหนดระยะเวลาซึ่งจะต้องมีใบรับรองแพทย์ตามข้อ ๘ถ้าผู้มีอำนาจในการพิจารณาอนุญาตเห็นสมควรจะให้มีใบรับรองแพทย์หรือสั่งให้ผู้ลาไปรับการตรวจจากแพทย์ประกอบการพิจารณาอนุญาตก็ได้ ส่วนที่ ๒ การลากิจส่วนตัวและลาพักผ่อน ------------- ข้อ๑๐คณะผู้บริหารท้องถิ่นหรือผู้บริหารท้องถิ่นผู้ใดจะลากิจส่วนตัวหรือลาพักผ่อนจะต้องได้รับอนุญาตแล้วจึงหยุดงานได้เว้นแต่การลากิจส่วนตัวนั้นถ้ามีเหตุอันจำเป็นและไม่สามารถรอรับการอนุญาตได้ทันจะเสนอใบลาแล้วหยุดงานก็ได้ แต่จะต้องรีบชี้แจงเหตุผลให้ทราบโดยเร็ว ข้อ๑๑การอนุญาตลากิจส่วนตัวหรือลาพักผ่อน ในกรณีแห่งองค์การบริหารส่วนจังหวัดเทศบาลนคร เทศบาลเมืองและเมืองพัทยา ให้ผู้ว่าราชการจังหวัดเป็นผู้พิจารณาอนุญาต ในกรณีแห่งเทศบาลตำบลและองค์การบริหารส่วนตำบลให้นายอำเภอเป็นผู้พิจารณาอนุญาต ส่วนที่ ๓ การลาคลอดบุตร ------------ ข้อ๑๒คณะผู้บริหารท้องถิ่นหรือผู้บริหารท้องถิ่นผู้ใดประสงค์จะลาคลอดบุตร ในกรณีแห่งองค์การบริหารส่วนจังหวัด เทศบาลนครเทศบาลเมืองและเมืองพัทยา ให้เสนอหรือจัดส่งใบลาต่อผู้ว่าราชการจังหวัดหรือในกรณีแห่งเทศบาลตำบลและองค์การบริหารส่วนตำบล ให้เสนอหรือจัดส่งใบลาต่อนายอำเภอ ก่อนหรือในวันที่ลาเว้นแต่ไม่สามารถจะลงชื่อในใบลาได้ จะให้ผู้อื่นลาแทนก็ได้แต่เมื่อสามารถลงชื่อได้แล้วให้เสนอหรือจัดส่งใบลาโดยเร็วและมีสิทธิลาคลอดบุตรโดยได้รับเงินค่าป่วยการครั้งหนึ่งได้ไม่เกินหกสิบวันโดยไม่ต้องมีใบรับรองแพทย์ โดยให้ผู้ว่าราชการจังหวัดหรือนายอำเภอแล้วแต่กรณีเป็นผู้พิจารณาอนุญาต การลาคลอดบุตรคาบเกี่ยวกับการลาประเภทอื่นซึ่งยังไม่ครบกำหนดวันลาประเภทนั้นให้ถือว่าการลาประเภทนั้นสิ้นสุดลงและให้นับเป็นการลาคลอดบุตรตั้งแต่วันเริ่มลาคลอดบุตร ส่วนที่ ๔ การลาเข้ารับการเตรียมพล ------------ ข้อ๑๓ คณะผู้บริหารท้องถิ่นหรือผู้บริหารท้องถิ่นที่ได้รับหมายเรียกเข้ารับการเตรียมพล ในกรณีแห่งองค์การบริหารส่วนจังหวัด เทศบาลนครเทศบาลเมืองและเมืองพัทยา ต้องรายงานต่อผู้ว่าราชการจังหวัดหรือในกรณีแห่งเทศบาลตำบลและองค์การบริหารส่วนตำบล ต้องรายงานต่อนายอำเภอภายในยี่สิบสี่ชั่วโมงนับแต่ได้รับหมายเรียกเข้ารับการเตรียมพลเป็นต้นไปหากได้ยื่นใบลาต่อผู้ว่าราชการจังหวัดหรือนายอำเภอแล้วแต่กรณีก็ให้ไปเข้ารับการเตรียมพลตามวัน เวลา ในหมายนั้นโดยไม่ต้องรอคำสั่งอนุญาตโดยให้ผู้ว่าราชการจังหวัดหรือนายอำเภอเป็นผู้พิจารณาอนุญาต ข้อ๑๔เมื่อคณะผู้บริหารท้องถิ่นหรือผู้บริหารท้องถิ่นที่ลานั้นพ้นจากการเข้ารับการเตรียมพลแล้วและยังอยู่ในตำแหน่งตามวาระให้รีบมารายงานตัวต่อผู้ว่าราชการจังหวัดในกรณีแห่งองค์การบริหารส่วนจังหวัด เทศบาลนครเทศบาลเมืองและเมืองพัทยา หรือนายอำเภอในกรณีแห่งเทศบาลตำบล และองค์การบริหารส่วนตำบล ส่วนที่ ๕ การลาไปต่างประเทศ ------------ ข้อ๑๕คณะผู้บริหารท้องถิ่นหรือผู้บริหารท้องถิ่นผู้ใดจะลาไปต่างประเทศไม่ว่ากรณีใด ๆให้เสนอต่อผู้ว่าราชการจังหวัดและให้ผู้ว่าราชการจังหวัดเสนอใบลาไปให้ปลัดกระทรวงมหาดไทยพิจารณาสั่งอนุญาตตามที่เห็นสมควร ส่วนที่ ๖ การนับวันลา ------------ ข้อ๑๖ ถ้ามีการมอบหน้าที่การงานให้นับวันลาตั้งแต่วันส่งมอบงานเป็นต้นไป ถ้าส่งมอบงานกันภายหลังเวลา ๑๒.๐๐ นาฬิกา ให้นับเริ่มต้นตั้งแต่วันรุ่งขึ้น วันลาเป็นวันหมดเขตตั้งแต่วันก่อนรับมอบหน้าที่การงานถ้ารับมอบงานภายหลังเวลา ๑๒.๐๐ นาฬิกา ให้ถือวันนั้นเป็นวันหมดเขต ข้อ๑๗ถ้ามีวันหยุดราชการต่อเนื่องก่อนวันลา ให้นับวันลาเริ่มตั้งแต่วันเปิดสำนักงาน ถ้าวันหยุดราชการต่อเนื่องหลังวันลาให้นับวันก่อนวันหยุดราชการเป็นวันสิ้นสุดการลา ข้อ๑๘คณะผู้บริหารท้องถิ่นหรือผู้บริหารท้องถิ่น ที่ถูกเรียกกลับมาปฏิบัติงานในระหว่างลานั้นให้ถือว่าการลาเป็นอันสิ้นสุดการลาเพียงก่อนวันเดินทางกลับและวันปฏิบัติงานเริ่มตั้งแต่วันออกเดินทางกลับเป็นต้นไป ส่วนที่ ๗ เบ็ดเตล็ด ------------ ข้อ๑๙ การลาในลักษณะอย่างเดียวกันซึ่งมีระยะเวลาต่อเนื่องกันให้นับเป็นการลาครั้งหนึ่ง ข้อ๒๐คณะผู้บริหารท้องถิ่นหรือผู้บริหารท้องถิ่นผู้ใดที่ลาไปกรุงเทพมหานคร เมื่อมีความจำเป็นจะต้องลาต่ออีกจะยื่นใบลาต่อปลัดกระทรวงมหาดไทยก็ได้ถ้าได้รับอนุญาตแล้วให้แจ้งให้ผู้ว่าราชการจังหวัดทราบ ข้อ๒๑การลาของคณะผู้บริหารท้องถิ่นหรือผู้บริหารท้องถิ่นหากได้ดำเนินการโดยชอบด้วยระเบียบนี้ให้ถือเป็นวันปฏิบัติงาน การจ่ายเงินค่าป่วยการหรือค่าตอบแทนให้แก่คณะผู้บริหารท้องถิ่นหรือผู้บริหารท้องถิ่น หากมีวันปฏิบัติงานตั้งแต่ยี่สิบวันขึ้นไปให้จ่ายเงินค่าป่วยการหรือเงินค่าตอบแทนเต็มเดือนแต่ถ้ามีวันปฏิบัติงานน้อยกว่ายี่สิบวันให้จ่ายเงินค่าป่วยการหรือเงินค่าตอบแทนลดลงตามส่วน ข้อ๒๒ การลาทุกประเภทของประธานสภาท้องถิ่นให้ยื่นใบลาต่อผู้ว่าราชการจังหวัดในกรณีแห่งองค์การบริหารส่วนจังหวัด เทศบาลนครเทศบาลเมืองและเมืองพัทยา เป็นผู้พิจารณาอนุญาตหรือนายอำเภอในกรณีแห่งเทศบาลตำบลและองค์การบริหารส่วนตำบลเป็นผู้พิจารณาอนุญาต การลาของรองประธานสภาและสมาชิกสภาท้องถิ่นให้ยื่นใบลาต่อประธานสภาท้องถิ่นเป็นผู้พิจารณาอนุญาต การลาทุกประเภทของรองนายกองค์การบริหารส่วนจังหวัดหรือรองปลัดเมืองพัทยาให้ยื่นใบลาต่อนายกองค์การบริหารส่วนจังหวัดหรือปลัดเมืองพัทยาเป็นผู้พิจารณาอนุญาต แล้วแต่กรณี ข้อ๒๓ การลาที่ไม่ได้กำหนดไว้ในระเบียบนี้ให้ใช้ระเบียบ ว่าด้วยการลาของข้าราชการ พ.ศ. ๒๕๓๕ มาใช้บังคับโดยอนุโลม ให้ไว้ณ วันที่ ๑๒ พฤษภาคม พ.ศ. ๒๕๔๒ ชำนิ ศักดิเศรษฐ์ รัฐมนตรีช่วยว่าการ ฯรักษาราชการแทน รัฐมนตรีว่าการกระทรวงมหาดไทย[รก.๒๕๔๒/พ๓๓ง/๗/๒๑ พฤษภาคม ๒๕๔๒] พรพิมล/แก้ไข ๑๑ก.ค ๒๕๔๔